Sirkus oortree glo wet oor diereDie Kaap van Goeie Hoop-DBV het ’n waarskuwing aan die McLaren-sirkus uitgereik. (Foto: Cape of Good Hope SPCA-webblad) Die Kaap van Goeie Hoop-dierebeskermingsvereniging (DBV) in die Wes-Kaap het Maandag ’n waarskuwing aan die McLaren-sirkus uitgereik vir verskeie oortredings ingevolge die Dierebeskermingswet. Dít volg nadat Jaco Pieterse en Jeffrey Mfini, inspekteurs by die DBV, ŉ inspeksie by die sirkus – wat die afgelope naweek in Muizenberg was – gedoen het. Sowat 100 diere-aktiviste het boonop Saterdag buite dié sirkus saamgedrom om teen dieremishandeling en die gebruik van diere in sirkusse te betoog. Tydens die inspeksie is bevind dat die sirkus glo aan minstens ses oortredings skuldig is. Dit sluit in beperkte beweegruimte en ŉ tekort aan water vir een van die sirkus se leeuwyfies. Die DBV is nie toegelaat om foto’s te neem nie. Die organisasie het die sirkus gevolglik gewaarsku om sommige probleme binne 48 uur op te los en ander binne sewe dae. Oortredings “’n Leeuwyfie is in die voorste kompartement van die sleepwahuis wat dié katte vervoer, gevind. Sy was van die ander leeus geskei en het nie toegang tot drinkwater, ander kompartemente of die buite oefengebied gehad nie – behalwe tydens die vervoer van die leeus,” lui die verklaring op die DBV se webblad. Volgens die DBV het David McLaren, eienaar van die sirkus, die inspekteurs meegedeel dat die leeus geskei is omdat hulle baklei het. “Indien dit die geval is, moet die leeus te alle tye apart gehou word om bakleiery te vermy. Al die diere moet in só geval egter steeds toegang tot voldoende spasie hê. “Die leeuwyfie het ook nie toegang tot enige vorm van drinkwater gehad nie. Drinkwater moet te alle tye aan alle diere voorsien word.” Diere-aktiviste het Saterdag buite die McLaren-sirkus in Muizenberg in die Wes-Kaap betoog. (Foto: Cape of Good Hope SPCA-webblad) Poedel-probleme Die DBV het verder kommer uitgespreek oor die toestand van drie Franse poedels, Jamie, Sasha en Kiemie, se tande. “’n Veearts moet al drie honde binne 48 uur in dié verband ondersoek en ’n verslag aan die DBV stuur. Die veearts moet ook skriftelik bevestig dat die drie honde geskik is om aan die sirkus deel te neem.” Omgewingsverryking nodig Die DBV sê voorts dat die leeus en Bengaalse tiere van bykomende voorsien moet en dat dit gereeld aangepas moet word om die diere “se belangstelling te bly prikkel en hulle besig te hou om sodoende gevangenskapstres te verlig”. “Die houtstomp wat tans aan die groot katte in elke oefengebied verskaf word, is onvoldoende. Voldoende omgewingsverryking moet binne 48 uur verskaf word.” Vuil hokke en vlieë Daar is verder bevind dat die dierehokke stink en onhigiënies is. “Die kampe en hokke moet minstens een keer per dag – selfs meer – skoongemaak word om die ophoping van ontlasting en urine te vermy. “ŉ Sigbare vliegprobleem moet ook dringend opgelos word, veral met betrekking tot die leeus en Bengaalse tiere. Hierdie probleem kan die gevolg van swak higiënestandaarde wees. Voldoende vliegafweermiddel moet binne 24 uur verkry en dienooreenkomstig toegedien word om die diere teen uitwendige parasiete soos vlieë te beskerm.” Die DBV is ook bekommerd dat die leeus en tiere dalk beserings kan opdoen aangesien daar nie ŉ reling op die houtloopplank, wat in en uit die sleepwa lei, is nie. Dít sal glo verhoed dat die leeus en tiere gly, veral in nat weerstoestande. “Die Kaap van Goeie Hoop-DBV is bowenal gekant teen wilde diere in sirkusse. Wilde diere hoort in die natuur.”